SKRIFTLIG FORESPØRGSEL P-3619/02

af María Sornosa Martínez (PSE) til Kommissionen

(9. december 2002)

Om: Genoprettelse af lokaliteter af fællesskabsbetydning forurenet efter Prestige-ulykken

Forliset den 13. november af tankskibet Prestige har alvorlige følger for den galiciske kyst og for områder, der er udpeget som lokaliteter af fællesskabsbetydning i Natura 2000-nettet.

Kommissionen har i sit memo på Internet hjemmesiden for Generaldirektoratet for Energi og Transport henvist til foranstaltningerne i Erika I og Erika II-pakken og fremsat konkrete nye forslag med hensyn til Prestige-ulykken. Kan Kommissionen give nærmere oplysninger om de foranstaltninger, den agter at træffe for at sikre den økologiske genoprettelse af de beskyttede områder, der er forurenet efter Prestige-forliset, og navnlig lokaliteterne af fællesskabsbetydning i Natura 2000-nettet?

Svar afgivet på Kommissionens vegne af Margot Wallström

(7. februar 2003)

Som det ærede medlem anfører i sin skriftlige forespørgsel, har Prestige-ulykken forårsaget alvorlige miljøskader på den galiciske kyst i et område, hvor der er en stærk koncentration af Natura 2000-lokaliteter.

Hvad angår den støtte, Kommissionen kan tilbyde til den økologiske genoprettelse af den galiciske kyst, er følgende muligheder på forskellige niveauer blevet præsenteret for de spanske myndigheder:

1. Fællesskabsrammen for samarbejde om bekæmpelse af havforurening.

På meget kort sigt er der mulighed for at støtte en miljøindvirkningsvurdering (i form af 50 % samfinansiering indtil et loft på 300 000 EUR) af den forureningsramte kyst. Formålet hermed er at analysere de miljømæssige virkninger af en ulykke, evaluere de trufne forebyggende og afbødende foranstaltninger samt sørge for vid udbredelse af de opnåede resultater og erfaringer til de øvrige medlemsstater. En tilsvarende undersøgelse blev iværksat efter Baltic Carrier-ulykken.

2. Den Europæiske Unions Solidaritetsfond (EUSF)

Hovedformålet med EUSF er hovedsagelig at yde bistand i tilfælde af naturkatastrofer, og dens kriterier for støtteberettigelse er ret specifikke. Kommissionen vil gennemgå de spanske myndigheders ansøgning i nær fremtid. Det skal dog erindres, at enhver udbetaling fra EUSF til dækning af skader, som senere vil blive dækket af andre kilder, f.eks. en forsikring eller IOPC-fonden, eller hvor der foreligger en klar forpligtelse, skal tilbagebetales til Kommissionen.

3. Strukturfondene

Inden for rammerne af det operationelle program for Galicien (2000-2006), der indgår i fællesskabsstøtterammen for Spanien (mål 1), har progammets forvaltningsmyndighed (i det foreliggende tilfælde det spanske finansministerium sammen med den galiciske regionalregering) mulighed for, efter godkendelse af overvågningsudvalget, at ændre programtillægget, så der kan afsættes flere midler til foranstaltninger, som kan bidrage til bekæmpelse af katastrofens følgevirkninger, uden dog at ændre de beløb, der er afsat til de enkelte prioriterede felter i det operationelle program. Disse ændringer vil ligeledes kunne påvirke medfinansieringssatserne i forbindelse med foranstaltningerne.

Endvidere er det i henhold til artikel 14, stk. 2, i forordning (EF) nr. 1260/1999(1) muligt at ændre det operationelle program, når der er sket vigtige ændringer i den socioøkonomiske situation eller på arbejdsmarkedet. En sådan ændring, hvortil der kræves en beslutning fra Kommissionens side, gør det muligt at ændre de beløb, der er bevilget pr. prioriteret felt.

4. Det finansielle instrument til udvikling af fiskeriet (FIUF)

Unionen har godkendt et forslag fra Kommissionen om at ændre FIUF-forordningen med henblik på ved fravigelse af visse generelle bestemmelser at yde en mere komplet støtte til fiskeri- og akvakultursektoren, bl.a. gennem ydelse af en godtgørelse til kompensation for en midlertidig afbrydelse af aktiviteterne samt støtte til rengøring og genoprettelse af lokaliteter eller reparation af beskadiget materiel. Denne foranstaltning indebærer nyprogrammering af FIUF-bevillinger på 80 millioner EUR samt af 30 millioner EUR, som oprindeligt var afsat til omstilling af den fiskeflåde, der tidligere fiskede i de marokkanske territorialfarvande.

5. Samhørighedsfonden

De spanske myndigheder har mulighed for at forelægge projekter eller grupper af projekter på miljøområdet, som vil kunne medfinansieres af Samhørighedsfonden inden for den rammebevilling, der er afsat til Spanien for perioden 2000-2006.

(1) Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene, EFT L 161 af 26.6.1999.